CELEX: 62014CN0189
Language: lt
Date: 2014-04-16 00:00:00
Title: Byla C-189/14: 2014 m. balandžio 16 d. Eparchiako Dikastirio Lefkosias (Kipras) pateiktas prašymas priimti prejudicinį sprendimą byloje Bogdan Chain/Atlanco LTD

30.6.2014   
            
            
               LT
            
            
               Europos Sąjungos oficialusis leidinys
            
            
               C 202/12
            
         2014 m. balandžio 16 d.Eparchiako Dikastirio Lefkosias (Kipras) pateiktas prašymas priimti prejudicinį sprendimą byloje Bogdan Chain/Atlanco LTD
   
   (Byla C-189/14)
   2014/C 202/14
   Proceso kalba: graikų
   
      Prašymą priimti prejudicinį sprendimą pateikęs teismas
   
   
      Eparchiako Dikastirio Lefkosias (Nikosijos apygardos teismas)
   
      Šalys pagrindinėje byloje
   
   
      Ieškovas: Bogdan Chain
   
      Atsakovė: Atlanco LTD
   
   
      Prejudiciniai klausimai
   
   
               1.
            
            
               Ar 2004 m. balandžio 29 d. Reglamento (EB) Nr. 883/2004 dėl socialinės apsaugos sistemų koordinavimo (1) 13 straipsnio 1 dalies b punkto ir 2009 m. rugsėjo 16 d. Reglamento (EB) Nr. 987/2009, nustatančio Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (2), 14 straipsnio 5 dalies b punkto, pagal kuriuos „asmuo, kuris paprastai dirba pagal darbo sutartį dviejose ar daugiau valstybių narių“, taikymo sritį reikia aiškinti taip, kad ji apima ir situaciją, kai asmuo pagal darbo sutartį įdarbinamas tik pas vieną darbdavį, įsteigtą ES valstybėje narėje, tam, kad dirbtų kitose dviejose ES valstybėse narėse, nors:
               
                           a)
                        
                        
                           antroji valstybė narė, kurioje asmuo turi dirbti, dar nenustatyta, ir prašymo išduoti Α1 formą pateikimo momentu taip pat negalima jos numatyti dėl ypatingo darbo pobūdžio, t. y. dėl to, kad darbuotojai laikinai trumpus laikotarpius dirba skirtingose Europos Sąjungos valstybėse narėse,
                           arba
                        
                     
                           b)
                        
                        
                           dar negalima nustatyti darbo trukmės pirmoje ir (arba) antroje valstybėje narėje arba negalima jos numatyti dėl ypatingo darbo pobūdžio, t. y. dėl to, kad darbuotojai laikinai trumpus laikotarpius dirba skirtingose Europos Sąjungos valstybėse narėse.
                        
                     
         
               2.
            
            
               Jeigu į 1 klausimą būtų atsakyta teigiamai: ar tuomet Įgyvendinimo reglamento (EB) Nr. 987/2009 14 straipsnio 5 dalies b punktą reikia aiškinti taip, kad, taikant Reglamento (EB) Nr. 883/2004 13 straipsnio 1 dalies b punktą, formuluotė „asmuo, kuris paprastai dirba pagal darbo sutartį dviejose ar daugiau valstybių narių“ apima ir tokią situaciją, kai laikotarpiai, kuriais asmuo nedirba, būna tarp dviejų darbo skirtingose valstybėse narėse pagal tą pačią darbuotojo darbo sutartį laikotarpių?
            
         
               3.
            
            
               Jeigu į 1 klausimą būtų atsakyta teigiamai: ar tai, kad kompetentinga valstybė narė neišduoda A1 formos, reiškia, kad netaikomas Reglamento (EB) Nr. 883/2004 13 straipsnio 1 dalies b punktas?
            
         
               4.
            
            
               Ar Įgyvendinimo reglamento (EB) Nr. 987/2009 16 straipsnio 5 dalį ir (arba) 20 straipsnio 1 dalį arba bet kurį kitą straipsnį reikia aiškinti taip, kad jais, remiantis gyvenamosios vietos valstybės narės laikinu sprendimu dėl taikytinos teisės, valstybei narei nustatoma pareiga išduoti A1 formą savo iniciatyva nereikalaujant, kad atitinkamas darbuotojas pateiktų papildomą prašymą kompetentingoje valstybėje narėje?
            
         
      (1)  2004 m. balandžio 29 d. Europos Parlamento ir Tarybos reglamentas (EB) Nr. 883/2004 dėl socialinės apsaugos sistemų koordinavimo (OL L 166, p. 1; 2004 m. specialusis leidimas lietuvių k., 5 sk., 5 t., p. 72).
   
      (2)  2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (OL L 284, p. 1).